ועדת הכספים, כנסת 24, פרוטוקול מספר 310, 2022-06-28 14:45

אלכס קושניר: אני מחדש את הדיונים בוועדה, אנחנו בפניות תקציביות.

אלכס קושניר: יש לנו פנייה של משרד התקשורת - 107,108.

נועם שרלו בריגה: הבקשה התקציבית נועדה לתקצב סך של 16,550 אלפי ₪ בהוצאה עבור תקצוב מערכת פיקוח ואכיפה לאומית לניטור הספקטרום האלקטרו מגנטי ועבור שירותי ייעוץ כלכלי והנדסי לבניית מודל תמחור לרשת האינטרס הביתית ותמיכה בשידורים קהילתיים.

נועם שרלו בריגה: יש פה חלוקה לשתי תכניות.

נועם שרלו בריגה: תכנית 391101 – פעילות משרד התקשורת, שם עיקר הכסף – 15,050 אלפי ₪, ותכנית 391105 – המועצה לשידורי כבלים ולווין, שם יש 1,500 אלפי ₪.

ינון אזולאי: מה זה הספקטרום אלקטרו מגנטי?

נועם שרלו בריגה: משרד התקשורת אחראי על הקצאת ספקטרום התדרים במדינת ישראל.

נועם שרלו בריגה: על מנת לאכוף שבאמת כל אחד עושה שימוש בתחומים שהוקצו לו, הוא צריך מערכת פיקוח שיודעת לזהות שימושים חריגים בתחומי התדר שלא הוקצו להם.

ינון אזולאי: איפה הפריסה נמצאת?

ינון אזולאי: אתם פורסים את זה?

נועם שרלו בריגה: לא, זו מערכת ניטור.

נועם שרלו בריגה: הם הולכים לעשות את זה בשיתוף פעולה עם משרד הביטחון.

נועם שרלו בריגה: הם הולכים להתבסס על תשתית ביטחונית קיימת שעושה את זה היום מחוץ לגבולות המדינה.

נועם שרלו בריגה: היא תופנה לתוך גבולות המדינה, כדי לאפשר זיהוי של שיבושים שמפריעים לרשת הסלולר, שמפריעים לרשתות אלחוטיות אחרות.

ינון אזולאי: מה זה שידורים קהילתיים?

נועם שרלו בריגה: זאת תמיכה שמועברת לטלוויזיה הקהילתית שהמשרד מבצע.

ינון אזולאי: סליחה על הבורות, אבל מה זה טלוויזיה קהילתית?

נועם שרלו בריגה: הפקות שמתבצעות במתנ"סים הקהילתיים ברחבי הארץ - לרוב שידורים של גמלאים.

ינון אזולאי: משרד התקשורת עושה את זה?

נועם שרלו בריגה: משרד התקשורת תומך בעמותה שמפעילה את זה.

ינון אזולאי: זה יוצא בקול קורא?

נועם שרלו בריגה: כן.

ינון אזולאי: כמה תקציב יש לזה?

נועם שרלו בריגה: לרוב מיליון וחצי.

ינון אזולאי: אם תוכלו רק לשלוח לנו את הפריסה של זה, איפה זה נמצא יותר, איפה העמותות האלו עובדות בנושא הזה.

אלכס קושניר: פנייה מספר 107,108 - מי בעד, מי נגד?

אלכס קושניר: הפנייה אושרה.